Regeringens støttepartier vil indføre ny streamingskat på fem procent i de kommende finanslovsforhandlinger

De radikale vil tvinge streamingtjenester til at bidrage mere til produktionen af ny dansk tv-fiktion og foreslår derfor forud for de kommende finanslovsforhandlinger at indføre en ny skat på fem procent af abonnementsprisen.

Det skriver Politiken tirsdag.

Hver gang en dansker betaler 79 kroner for at se Netflix i en måned, skal fire kroner således gå direkte til dansk public service.

Afgiften vil ifølge partiets beregninger indbringe 50 millioner kroner årligt. Penge, der skal tilføres den eksisterende public service-pulje, som uddeler mediestøtte til tv-serier og dokumentarer.

Afviser det

SF og Enhedslisten bakker op om forslaget.

Kulturminister Joy Mogensen (S) afviser, at afgiften bliver en del af de kommende finanslovsforhandlinger.

'Det er lidt tidligt at tage hul på diskussionen om konkrete modeller,' skriver hun i en mail til Politiken.

Danske Filminstruktører er glade for, at regeringens støttepartier vil pålægge streamingtjenesterne en afgift på fem procent. Det har foreningen længe ønsket.

Også producenternes brancheforening har i flere år efterspurgt en afgift på fem procent på streamingtjenesterne.

EU-Domstolen fastslog i en afgørelse fra maj sidste år, at det er lovligt at opkræve et bidrag fra streamingtjenester.